CELEX: 32021R2156
Language: lt
Date: 2021-09-17 00:00:00
Title: Komisijos deleguotasis reglamentas (ES) 2021/2156 2021 m. rugsėjo 17 d. kuriuo įsteigiama Europos Sąjungos Rifto slėnio karštligės etaloninė laboratorija ir papildomas Europos Parlamento ir Tarybos reglamentas (ES) 2017/625 (Tekstas svarbus EEE)

2021 12 7   
               
               
                  LT
               
               
                  Europos Sąjungos oficialusis leidinys
               
               
                  L 436/26
               
            
         KOMISIJOS DELEGUOTASIS REGLAMENTAS (ES) 2021/2156
         2021 m. rugsėjo 17 d.
         kuriuo įsteigiama Europos Sąjungos Rifto slėnio karštligės etaloninė laboratorija ir papildomas Europos Parlamento ir Tarybos reglamentas (ES) 2017/625
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 92 straipsnio 4 dalį,
         kadangi:
         
                     (1)
                  
                  
                     Rifto slėnio karštligė (RVF) yra nauja laukinių ir naminių atrajotojų zoonozinė pernešėjų platinama liga, kurią sukelia virusas ir kuri gali kelti tarpvalstybinio pobūdžio grėsmę. RVF būdingas didelis naminių atrajotojų abortų skaičius ir naujagimių mirtingumas. Žmonėms ši liga dažniausiai išsivysto kaip į gripą panaši liga, kai nedidelė pacientų dalis gali susirgti encefalitu arba net sunkia kepenų liga su hemoraginėmis apraiškomis. RVF yra įtraukta į Pasaulinės gyvūnų sveikatos organizacijos (OIE) gyvūnų ligų, apie kurias reikia pranešti, sąrašą (2);
                  
               
                     (2)
                  
                  
                     2019 m. kovo mėn. Europos ligų prevencijos ir kontrolės centras (ECDC) paskelbė greitą rizikos vertinimą, susijusį su RVF viruso patekimo ir tolesnio viruso plitimo Sąjungoje ir Europos ekonominėje erdvėje (EEE) rizika, atsižvelgiant į atvejų, apie kuriuos pranešta Majote (3), padidėjimą. Vertinime pabrėžta, kad, nors šių protrūkių rizika Sąjungoje ir EEE, susijusi su RVF viruso įvežimu vykdant teisėtą prekybą gyvūnais ir gyvūniniais produktais, buvo labai maža, neteisėtas šviežios mėsos, nepasterizuoto pieno ir neapdorotų produktų iš užsikrėtusių atrajotojų vežimas asmeniniame bagaže gali kelti riziką. ECDC padarė išvadą, kad, jei virusas patektų į žemyninę Sąjungos ir EEE dalį, negalima atmesti užkrato per pernešėjus plitimo tarp gyvūnų galimybės;
                  
               
                     (3)
                  
                  
                     be to, 2020 m. sausio 23 d. Europos maisto saugos tarnyba (EFSA) priėmė mokslinę nuomonę dėl RVF (4), kurioje nurodyta, kad nereikėtų ignoruoti RVF paplitimo Sąjungos kaimyninėse valstybėse rizikos ir galimo infekuotų užkrato pernešėjų patekimo į Sąjungą rizikos;
                  
               
                     (4)
                  
                  
                     RVF patekimo į Sąjungą rizika reiškia, kad Sąjunga turėtų nustatyti tinkamas šios ligos priežiūros ir kontrolės priemones pagal Europos Parlamento ir Tarybos reglamentą (ES) 2016/429 (5), kuriuo nustatoma į sąrašą įtrauktų ligų prevencijos ir kontrolės teisinė sistema. Pagal Komisijos įgyvendinimo reglamento (ES) 2018/1882 (6) priedą RVF laikoma A, D ir E kategorijos liga, dėl kurios nedelsiant imamasi likvidavimo priemonių, kai tik ji nustatoma;
                  
               
                     (5)
                  
                  
                     Sąjunga taiko tinkamas RVF priežiūros ir ligų kontrolės priemones, kad būtų užtikrintas skubus ligos likvidavimas, jei liga įvežama į Sąjungą. Kad šios priemonės ir toliau būtų veiksmingos, jos taip pat turėtų apimti tinkamą pasirengimą ir turimus išteklius kovai su liga, taip pat atsižvelgiant į ligos zoonozinį potencialą. Šiuo atžvilgiu manoma, kad būtina užtikrinti pakankamus laboratorinių tyrimų pajėgumus, nes gera tokių tyrimų pajėgumų kokybė yra būtina siekiant įgyvendinti priežiūros ir ligų kontrolės priemones ir taip išvengti, kad liga nepatektų į Sąjungą;
                  
               
                     (6)
                  
                  
                     kol kas Sąjunga nėra įsteigusi Europos Sąjungos RVF etaloninės laboratorijos. būtina paskirti etaloninę laboratoriją, kad visoje Sąjungos teritorijoje priežiūros ir ligų kontrolės priemones būtų galima taikyti moksliškai ir vienodai;
                  
               
                     (7)
                  
                  
                     todėl šiuo reglamentu turėtų būti įsteigta Europos Sąjungos RVF etaloninė laboratorija, kuri padėtų užtikrinti oficialiosios kontrolės veiksmingumą ir koordinuoti pagalbą oficialiosioms laboratorijoms,
                  
               PRIĖMĖ ŠĮ REGLAMENTĄ:
         
            1 straipsnis
            Šiuo reglamentu įsteigiama Europos Sąjungos Rifto slėnio karštligės etaloninė laboratorija.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 17 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  OIE sausumos ir vandens gyvūnų ligų, apie kurias būtina pranešti, sąrašas. (https://www.oie.int/en/what-we-do/animal-health-and-welfare/animal-diseases).
         
            (3)  Europos ligų prevencijos ir kontrolės centras. Greitasis rizikos vertinimas. Rifto slėnio karštligės protrūkis Majote, Prancūzija. 2019 m. kovo 7 d. Stokholmas: ECDC; 2019 m.
         
            (4)  EFSA Journal 2020;18(3):6041.
         
            (5)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).
         
            (6)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).